റിക്കാര്ഡ് പുതുക്കി താഴോട്ട് ഓഹരി അവലോകനം സോണിയ ഭാനു ഓഹരി ഇന്ഡെക്സുകള് ഒരിക്കല്കൂടി റിക്കാര്ഡ് പുതുക്കി നിക്ഷേപകരെ ആവേശംകൊള്ളിച്ചെങ്കിലും പ്രതിവാരനേട്ടം നിലനിര്ത്താന് വിപണിക്കായില്ല. ചൈന സാമ്ബത്തിക മേഖലയില് പരിഷ്കാരങ്ങള്ക്കു നീക്കംതുടങ്ങിയത് ഏഷ്യന് ഓഹരിവിപണികളെ പിടിച്ചുലയ്ക്കാം. ബോംബെ സെന്സെക്സ് 108 പോയിന്റും നിഫ്റ്റി 78 പോയിന്റും കഴിഞ്ഞ വാരം താഴ്ന്നു, രണ്ടാഴ്ചകളില് തുടര്ച്ചയായി നേട്ടം നിലനിര്ത്തിയ ശേഷമാണ് വിപണി പ്രതിവാര നഷ്ടത്തില് അകപ്പെട്ടത്. ഏഷ്യന് മാര്ക്കറ്റുകള് ഇന്നു തകര്ച്ചയോടെഇടപാടുകള്ക്കു തുടക്കംകുറിക്കാനുള്ള സാധ്യതകള്ക്കു ശക്തിയേറുന്നു. ചൈന പരിഷ്കാരങ്ങള്ക്കു നീക്കം തുടങ്ങിയതോടെ ബാധ്യതകള് പണമാക്കാനുള്ള തിടുക്കത്തിലാണ് ധനകാര്യസ്ഥാപനങ്ങള്. ചൈനീസ് മാര്ക്കറ്റില് മാത്രമല്ല അയല് രാജ്യമായ ഹോങ്കോങ്ങിലും ഇതിന്റെ പ്രതിഫലനം വാരാന്ത്യം ദൃശ്യമായി. ഹോങ്കോങില് ഹാന്സെങ് സൂചികപോയവാരം 5.8 ശതമാനം ഇടിഞ്ഞു. 2020 മാര്ച്ചില് കോവിഡ് തുടക്കത്തിനു ശേഷം ഇത്തരം ഒരു തകര്ച്ച അവിടെ ആദ്യമാണ്. നിക്ഷേപകരുടെ ആത്മവിശ്വാസത്തിനു മങ്ങല് എല്പ്പിക്കുന്ന നടപടികളുണ്ടായത് ഓഹരിവിലകളെ ബാധിച്ചു. 560 ബില്യണ് ഡോളറിലധികം മാര്ക്കറ്റ് മൂല്യം ഹോങ്കോങ്ങിലും ചൈനയിലുമായി പിന്നിട്ടവാരംഇടിഞ്ഞു. ചൈനീസ് ഓഹരിസൂചികമാത്രമല്ല, നാണയമായ യുവാന്റെ മൂല്യത്തിലും തകര്ച്ച സംഭവിച്ചു. ഇന്ത്യാ വോളാറ്റിലിറ്റി ഇന്ഡെക്സ് 12.92ല്നിന്ന് 13.96ലേക്ക് ഉയര്ന്നു. വാരാവസാനം അനുഭവപ്പെട്ട വില്പ്പന സമ്മര്ദം സൂചികഉയരാന് ഇടയാക്കി. അതേസമയം നിലവിലെ സാഹചര്യത്തില് 17.80ലെ തടസം ഭേദിച്ചാല് 22 ലേക്ക് ഉയരാന് ഇടയുള്ളതിനാല് ഓഹരിസൂചികയില് ചാഞ്ചാട്ടം ശക്തമായേക്കാം. നിക്ഷേപകര് കരുതലോടെ വിപണിയെ സമീപിക്കേണ്ട അവസരമാണ്. നിഫ്റ്റിസൂചിക 16,518 റേഞ്ചില്നിന്നു പുതിയ റിക്കാര്ഡായ 16,701.85വരെ സഞ്ചരിച്ച് ചരിത്രനേട്ടം കൈവരിച്ചു. സൂചികയുടെ റിക്കാര്ഡ് കുതിപ്പിനിടയില് പതിവുപോലെ വിദേശഫണ്ടുകള്ക്ക് ഒപ്പം ആഭ്യന്തര ധനകാര്യ സ്ഥാപനങ്ങളും പ്രോഫിറ്റ് ബുക്കിംഗിന് ഉത്സാഹിച്ചു. ഒരവസരത്തില് ഇതു വില്പ്പന സമ്മര്ദമായതോടെനിഫ്റ്റി 16,376 പോയിന്റിലേക്ക് ഇടിഞ്ഞശേഷം ക്ലോസിംഗില് 16,450 പോയിന്റിലാണ്. ഈവാരം 16,317ലെ ആദ്യതാങ്ങ് നിലനിര്ത്തിയാല് രണ്ടാം പകുതിയില് സൂചിക 16,64216,725നു മുകളില് ഇടംപിടിക്കാം. എന്നാല് ആദ്യതാങ്ങ് നഷ്ടപ്പെട്ടാല് 16,184 വരെ സാങ്കേതിക പരീക്ഷണങ്ങള്ക്ക് ഇടയുണ്ട്. വീക്ക്ലി ചാര്ട്ടില് നിഫ്റ്റിയുടെ ചലനങ്ങള് വിലയിരുത്തിയാല് സ്റ്റോക്കാസ്റ്റിക്ക് ആര്എസ്ഐ, ഫാസ്റ്റ് സ്റ്റോക്കാസ്റ്റിക്ക്, സ്ലോ സ്റ്റോക്കാസ്റ്റിക്ക്, സ്റ്റോക്കാസ്റ്റിക്ക് തുടങ്ങിയവ ഓവര് ബോട്ടാണ്. അതേസമയം ഡെയ്ലി ചാര്ട്ടില് സൂപ്പര് ട്രന്ഡ് , പാരാബോളിക്ക് എസ്എആര് എന്നിവ ബുള്ളിഷാണ്. സെന്സെക്സ് മുന്വാരത്തിലെ 55,437 പോയിന്റില്നിന്ന് 55,479 ലേക്ക് ഉയര്ന്നാണ് ഇടപാടുകള്ക്ക് തുടങ്ങിയത്.വാരമധ്യേ സൂചിക ചരിത്രത്തില് ആദ്യമായി 56,000വും കടന്നു 56,118.57വരെ ഉയര്ന്നതിനിടയില് ഓപ്പറേറ്റര്മാര് പ്രോഫിറ്റ് ബുക്കിംഗിന് ഇറങ്ങിയതോടെ സെന്സെക്സ് 55,013ലേക്ക് ഇടിഞ്ഞങ്കിലും ക്ലോസിംഗില് 55,329 പോയിന്റിലാണ്. ഈവാരം 54,855ലെ ആദ്യസപ്പോര്ട്ട് നിലനിര്ത്തി 55,960നു മുകളില് ഇടംപിടിക്കാന് ശ്രമിക്കാം. ഈ നീക്കം വിജയിച്ചില്ലെങ്കില് ആദ്യതാങ്ങ് തകര്ത്ത് 54,380 റേഞ്ചിലേക്ക് സാങ്കേതിക തിരുത്തല് തുടരാം.സെന്സെക്സ് ഏഴു മാസത്തിനിടയില് കുതിച്ചുകയറിയത് 6000 പോയിന്റാണ്. ജനുവരിയില് 50,000 പോയിന്റില് നിലകൊണ്ട സെന്സെക്സ് ഇതിനകം 56,000 വരെ കയറി ഏതാണ്ട് പന്ത്രണ്ടുശതമാനം നേട്ടം സ്വന്തമാക്കി. സൂചിക 55,000ല്നിന്ന് 56,000ലേക്കു കയറിയതു കേവലംനാലു പ്രവൃത്തിദിനങ്ങളിലാണ്. പുതിയ സാഹചര്യത്തില് ഒരുതിരുത്തലിനു സമയം അടുത്തതായിവേണം വിലയിരുത്താന്. അഞ്ചുമുതല് ഒന്പതു ശതമാനം സാങ്കേതികതിരുത്തല് വിപണിയുടെ അടിത്തറ കൂടുതല് ശക്തമാക്കാം. രൂപയുടെ മൂല്യം കുറഞ്ഞു. രൂപ74.29ല്നിന്ന് ഒരവസരത്തില് 74.48 ലേക്ക് ഇടിഞ്ഞെങ്കിലും വാരാന്ത്യം 74.36ലാണ്. വിദേശഫണ്ടുകള് എല്ലാ ദിവസങ്ങളിലും വില്പ്പനയ്ക്കാണു മുന്തൂക്കം നല്കിയത്. മൊത്തം 4314 കോടിയുടെ ഓഹരികള് വിറ്റഴിച്ചു. ആഭ്യന്തരഫണ്ടുകള് 162 കോടി നിക്ഷേപിച്ചു. ക്രൂഡ്ഓയില് അവധിവ്യാപാരത്തില് ശക്തമായ വില്പ്പന സമ്മര്ദം. ന്യൂയോര്ക്കില് ക്രൂഡ് ഓയില് മൂന്നു മാസത്തെ താഴ്ന്ന നിലവാരത്തിലാണ്. ഒരവസരത്തില് ബാരലിന് 70 ഡോളറിലേക്ക് അടുത്ത് ഇടപാടുകള് നടന്നെങ്കിലും വാങ്ങല് താത്പര്യം കുറഞ്ഞതോടെ 65 ഡോളറിലേക്ക് ഇടിഞ്ഞു. തുടര്ച്ചയായി ഏഴു ദിവസങ്ങളില് എണ്ണവില താഴ്ന്നു. ഡിസംബറിനു ശേഷം ആദ്യമായി ക്രൂഡ്ഓയിലിനു രണ്ടു ശതമാനം പ്രതിവാരനഷ്ടം നേരിട്ടു. മാസാരംഭംമുതല് ഒപെക്ക് പ്രതിദിനം നാലു ലക്ഷം ബാരല് ഉത്പാദനം ഉയര്ത്തിയതും വിലയെ ബാധിച്ചു.